Pikkie Paradys word mondig - Education - Windhoek Express
Friday, February 28th, 2020 06:28:50
03 October 2019 | Education
Die klaskamers is mooi kleurvol.
Die onderwysers is ywerige om jong kinders te leer.
Kleuters by Pikkie Paradys is opgewonde oor wat hulle alles leer.
Met 21 jaar agter die rug, is Pikkie Paradys pre-primêre skool nou volwaardig mondig.
Wat in 1998 as 'n droom vir Florene Louw begin het, is nou – saam met Yvette Kruger – bewaarheid en sien hulle elke jaar saam na honderde kinders se opvoedundige welstand om.
Albei vroue is onderwyseresse wat 'n passie het vir hul beroep – iets wat duidelik weerspieël word in by skool wat in Kleine Kuppe geleë is.
Toe Florene, wat toe 'n laerskoolonderwyseres was, in 1998 die geleentheid kry om 'n pre-primêre skooltjie wat van 'n huis bedryf is met 30 kinders oor te neem, het sy dit met albei hande aangekryp. Yvette het nege jaar later en ná haar studies aan Stellenbosch, as onderwyseres by Florene aangesluit en nóg twee jaar later by die skooltjie ingekoop.
Intussen het Pikkie Paradys só uitgebrei dat nog 'n eiendom gehuur moes word. Dis toe wat daar saam-saam aan die droom van 'n eie skool begin slyp is.
"Ons het begin na erwe soek en só is hierdie erf [in Kleine Kuppe] deur die Here aan ons gegee," sê Florene. "Dit was op daardie stadium die enigste erf wat nog vir skole beskikbaar was," sê Yvette, "en die manier waarop dit na ons gekom het, was net ongelooflik," voeg Florene by. "Ons het niks geweet van malls wat kom nie – dit was eenvoudig net 'n erf in Kleine Kuppe wat aan ons toegeken is! Dit was absoluut ons groot droom om 'n skooltjie hier van die grond af te kry en wat 'n werklikheid geword het."
Vista Construction het in 2011 met konstruksie aan die nuwe skoolgebou begin "en ons gehelp om ons droom te bewaarheid," sê Florene. Só kon hulle in Januarie 2012 met 200 kinders, van babas tot voorskoolse leerlinge, open.
Intussen het die skool aansienlik gegroei en ná aanbouings in 2016 wat ook 'n Engelse stroom – Little Einsteins – bygevoeg het, kan hulle nou meer as 400 kinders huisves.
Saam met die aanbou van klasse, is administratiewe kantore en 'n ten volle toegeruste gimnasium vir die kleintjies ook bygevoeg.
Die passie wat die twee vir kinderopvoeding het, is duidelik in die skool te sien wat op die hoek van Ombika- en Frankie Fredericksstraat geleë is. "Maar dis die kleintjies se behoeftes en ontwikkeling wat vir ons 'n prioriteit bly," sê Florene. "Ons werk baie hard om hulle sosiaal, emosioneel en kognitiewe voor te berei vir formele skooltoetrede."
Die skool se 82 personeellede wat van 07:00 tot 17:30 elke weeksdag na die kleintjies omsien, deel hulle droom. "Ons personeel is professioneel en passievol, want ons is die hele dag daardie kleintjie se mamma en pappa," sê Yvette.
Pikkie Paradys spog met opgeleide personeel in die graad RRR, RR en R klassies. Boonop beskik die skool ook oor 'n siekeboeg met 'n paramedikus. "Alle klasse en die speelgrond is toegerus met kamaras om seker te maak ons kleintjies is ten alle tye veilig," sê Yvette.
Behalwe vir die voldag sorg, kry die kleintjies ook twee etes per dag. Pikkie Paradys het ook 'n nasorgfasiliteit vir kinders van Gimnasium. "Hulle word by die skool gehaal, ons help met hulle huiswerk, gee vir hulle kos en ons ry hulle vir skolesport rond," sê Yvette.
"Dit was 'n lang pad, maar ons glo dit is 'n nalatenskap waaraan ons voortdurend bou," sluit Florene af.
Ouers wat hulle kinders by die skool wil inskryf, kan nou só maak. Kontak Pikkie Paradys by 061 400 511 of besoek www.pikkieparadyswindhoek.com of maak 'n draai by hulle Facebook-blad.